
Noi descoperiri la Sarmizegetusa Regia, în cetatea 
capitală a regatului dac 
 
de Conf. univ. dr. George V Grigore 
 
Noi descoperiri arheologice în Sarmizegetusa Regia au fost 
anunţate la finalul campaniei de săpături derulate în această vară. În 
urma ei a continuat seria descoperirilor importante în zona sacră. 
„Campaniile de săpături arheologice derulate în situl Sarmizegetusa 
Regia, începând din anul 2017, au scos la iveală una dintre cele mai 
mari descoperiri din ultima jumătate de secol: un edificiu de cult cu 
arhitectură monumentală, aflat pe terasa a IX-a. Planul său includea 
nu mai puţin de 60 de baze de calcar, unele dintre ele aflate in situ, 
dispuse pe cinci şiruri a câte douăsprezece rânduri. Anul acesta, o 
nouă descoperire de mare însemnătate se alătură aleii pavate cu dale 
de calcar, gresie şi andezit, drumului ceremonial şi edificiului 
monumental de cult menţionat anterior. Este vorba despre un alt 
edificiu mai vechi, situat tot pe terasa a IX-a, într-un strat inferior de 
săpătură, şi ale cărui resturi incendiate au fost identificate pe 
suprafeţe mari”, susţin reprezentanţii Consiliului Judeţean Hunedoara, 
principalul finanţator al cercetărilor arheologice derulate în situl 
UNESCO din Munţii Orăştiei. „Suntem în al treilea an de săpături în 
acest loc și au fost găsite urmele unui edificiu de talie monumentală, 
căruia încercăm, suntem încă în curs de a-i preciza planul, a-i preciza 
structura și mai ales funcționalitatea. Ceea ce putem să spunem la ora 
aceasta este că a fost un edificiu foarte important în epoca dacică”, a 
declarat Gelu Florea, profesor universitar Facultatea de Istorie și 
Filosofie a UBB.„Este un edificiu, un edificiu foarte mare care s-ar 
putea să fie de cel puțin 12 x 5 coloane”, afirmă și Sorin Vasilescu, 
vicepreședinte al Consiliului Județean Hunedoara. 

Terasa a IX-a a mai fost locul în care s-au realizat cercetări de-a 
lungul timpului. Specialiștii spun însă că peste tot la Sarmizegetusa 
există căutată de-a lungul timpului. În fosta cetate dacică, există, peste 
tot, urme ale civilizației  antice, foarte importante. Arheologii spun că 
e nevoie de răbdare pentru a le putea scoate la suprafață. Ultima 
descoperire completează puzzel-ul din fosta capitală a Daciei. „Este o 
săpătură importantă pentru că aduce noutăți în legătură cu planul 
sacru al Sarmizegetusei, e realmente foarte important. Sunt foarte 
multe realități din antichități și este cazul inclusiv al capitalei dacice, 
care nu sunt cunoscute din textele transmise din antichitate până la 
noi care în cazul acesta al civilizației dacice sunt destul de puține și 
de lacunare aș spune. De aceea terenul sau cercetarea arheologică 
aduce informații foarte importante în legătură cu tot ce se întâmpla 
aici în viața de zi cu zi”, completează Gelu Florea.Complexitatea 
fortificației de la Sarmizegetusa nu este pe deplin înțeleasă. Va fi însă 
mai ușor de explicat și de înțeles odată ce în sit vor fi reconstruite 
edificii ce existau în urmă cu mii de ani. „Pe de o parte este o muncă 
foarte laborioasă de interpretare a rezultatelor cercetării și pe baza 
acestei interpretări pe care o vor oferi arheologii va trebui permanent 
să adaptăm proiectul de intervenție în sit”, declară Ștefan Bâlici, 
director general al Institutului Național al Patrimoniului.Cei de la 
patrimoniu lucrează strâns cu arheologii. Munca celor două categorii 
este extrem de importantă. Punerea în valoare a Sarmizegetusei și 
restaurarea fostei capitale a Daciei ar fi imposibilă fără cercetările 
arheologice și interpretarea acestor rezultate. Acum, la Sarmizegetusa 
predomină peisajul natural, de munte. În viitor însă vor fi aici coloane 
înalte de 8 metri. „Vedem recuperarea imaginii unui sit care este un 
munte terasat, ocupat de monumente excepționale prin caracteristicile 
lor arhitecturale, prin prețiozitate, prin referințele arhitecturale care 
vin din lumea greacă, lucruri care astăzi nu se văd pe teren”, explică 
Bâlici. 

Monumentele de la Srmizegetusa vor fi recompuse din fragmente 
originale, de la fața locului, va fi folosit material nou doar pentru 
stabilitate. „Exact ca un puzzle pe care-l recompunem, unul 
tridimensional care va reda scara lucrurilor. Astăzi când mergi acolo 
vorbești de temple, de cetate, fortificație, dar toate sunt aplatizate. 
Dar în momentul în care vom compune aceste piese care există, vom 
recăpăta dimensiunea verticală și o să înțelegem cât de mare erau 
monumentele raportate la scara umană. O coloană de 8 metri e deja 
un element arhitectural monumental, ne va introduce acest minim gest 
în peisajul arhitectural antic”, explică directorul Institutului Național 
al Patrimoniului.Proiectul este unul etapizat care se va întinde ani de 
zile. Și asta pentru că arheologii și cei de la Institutul Național al 
Patrimoniului nu vor să fie compromise rezultate și mărturii, sau să se 
piardă informații. Primele semne ale restaurării ar putea fi vizibile însă 
de anul viitor. „Sper că de anul viitor vor fi lucruri vizibile în teren. 
Altfel sunt convins că vorbim de un proiect care va dura mai bine de 
10 ani, ca implementare”, mai spune Bâlici.Sarmizegetusa Regia este 
ca un magnet, atât pentru arheologi cât și pentru turiști. Unii vorbesc 
despre o energie aparte în acest loc, alții despre arhitectura și natura 
care îl face special. „Noi lucrăm pe două paliere. Unul este cel 
științific în care depunem eforturi astfel încât situl să arate ca unul 
UNESCO, unul european. Celălalt palier este unul al dezvoltării și 
dacă discutăm de dezvoltare, categoric că numărul de turiști este din 
ce în ce mai mare. Am depășit 70 de mii de turiști în anul 2017 și în 
acest an numărul de turiști corespunzător aceleiași perioade este mult 
mai mare. Nu facem un interes din  numărul mare de turiști. Ne 
interesează să facem turism de calitate astfel încât oamenii care vin 
să stea în zonă, să consume din zonă și să se dezvolte zona”, explică 
Sorin Vasilescu, vicepreședinte Consiliul Județean 
Hunedoara.Sarmizegetusa Regia se află în administrarea Consiliului 
Județean Hunedoara. Ceteatea din Munții Orăștiei este singura care 
beneficiază de pază. Aici, proiectul de restaurare a sitului are în vedere 

punerea lui în valoare astfel încât fosta capitală a Daciei să-și recapete 
din strălucire. 
Așa cum la Atena sau la Roma ne ridicăm capetele după 
coloanele înalte de marmură ale templelor, tot astfel vom privi cerul 
munților Carpați susținut de coloanele templelor geto-dace din 
capitala Sarmizegetusa. 
Surse:adevarul.ro; uzp.org.ro; stiri.tvr.ro; historia.ro; digi24.ro; 
cetateasarmizegetusa.ro; wikipedia.org; realitatea.net; cetati-dacice.ro; 
opiniatimisoarei.ro; ziare.com; nrwsweek.ro; observatornews.ro  

